**ELŐTERJESZTÉS**

**Körmend város Önkormányzata Képviselő-testülete 2013. március 27-i ülésére**

**Tárgy**: energiatakarékosságot biztosító szerződés jóváhagyása

Tisztelt Képviselő-testület!

Az Önkormányzat már a tavalyi évben úgy döntött, hogy a piacról szerzi be a villamos energiát (a város közvilágítása, ide értve a Fő téri közvilágítást is) és a földgázszolgáltatást (a Somogyi Béla Általános Iskola vonatkozásában) is, mivel közbeszerzés révén az egyetemes szolgáltatói árakhoz képest jóval kedvezőbb árak érvényesíthetőek.

A tavalyi évben elért megtakarítás összegzése az év közben lesz esedékes a földgáz, és év végén a közvilágítás vonatkozásában, akkor járnak le ugyanis a közbeszerzés alapján megkötött szerződések. A várható fogyasztásokkal kalkulálva azt mondhatjuk, hogy

* földgáz esetében a várható megtakarítás 1. 752.820 Ft, az egyetemes árhoz (174,13 Ft)képest a közbeszerzés során 154,25 Ft. –ért sikerült vételezni a gázt,
* villamos energia vonatkozásában a várható megtakarítás: 2.836.000 Ft, az egyetemes árhoz képest (22,24 Ft) 15,51 Ft-ért sikerült vételezni a villamos energiát.

A közbeszerzéseket megbízás alapján a Sourcing Hungary Kft. végezte el.

Az idei évben is érdemes piacra lépni az energiavételezések tekintetében, mert a piaci árak még mindig alatta vannak az egyetemes szolgáltatói áraknak. A Sourcing Kft. gázbeszerzés esetében nagytendert indított el, amelyhez több önkormányzat is csatlakozhat, ezzel előnyösebben lehet megjelenni a piacon, könnyebben lehet jó ajánlatot elérni. Földgáz esetében a 20m3/h-nál nagyobb fogyasztási helyek bevonása javasolt a tenderbe, a közvilágításhoz használt villamos energia beszerzése pedig továbbra is teljes körűen javasolt a városban a piacról.

A beszerzés elektronikus árlejtéssel történik, a cégek 5 percenként tehetnek kedvezőbb ajánlatot a városnak, a licit addig tart, amíg nincs további alacsonyabb ajánlattétel. A beszerzést továbbra is a Sourcing cég végzi el, az elvégzett munkáért a cég átalánydíjat számít fel havi 70.000 Ft + ÁFA összegben, Körmendnek ezen költség mellett is jelentős megtakarítása van az olcsóbb beszerzés révén, amely a költségvetés dologi kiadási oldalán figyelembe vételre kerül.

Kérem a tisztelt Képviselő-testületet, hogy tárgyalja meg az előterjesztést.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy

1. az idei évben is piacról szerzi be a földgázszolgáltatást a 20m3/h-nál nagyobb fogyasztási helyű közintézmények esetében,
2. ill. a közvilágításhoz használt villamos energiát is a piacról szerzi be még ebben az évben, de már jövő évi teljesítéssel.
3. A Képviselő-testület jóváhagyja azt, hogy a beszerzések lebonyolítására az Önkormányzat megbízást kössön a Sourcing Hungary Kft-vel, melynek fedezetét a Képviselő-testület 2013. évi költségvetésében biztosítja.

Körmend, 2013. március 20.

Felelős: jegyző szerződéskötésért

**Bebes István**

**polgármester**